Recent advances in tremors in dogs and cats
Authors: Λιάτης Θεοφάνης 
Published: June 2024

Οι τρόμοι στον σκύλο και στην γάτα έχουν μελετηθεί ελάχιστα στην κτηνιατρική νευρολογία. Υπάρχουν τρομώδη σύνδρομα στον σκύλο και την γάτα που είναι ελάχιστα ή επιφανειακά γνωστά. Επιπλέον, είναι άγνωστη η αξία της περαιτέρω απεικονιστικής διερεύνησης των περιστατικών αυτών. Η γνώση παραμένει επιφανειακή στη θεραπεία και την έκβαση των περιστατικών αυτών. Ιδιαίτερα στις γάτες, οι πιο συχνές αιτίες πρόκλησης τρόμων δεν είναι γνωστές. Η παρούσα διατριβή αποσκοπεί στην διερεύνηση περιστατικών τρόμων σε σκύλους και γάτες και την διαλεύκανση των συνδρόμων που οδηγούν σε αυτούς. Η διατριβή δομείται σε εισαγωγή αποτελούμενη από βιβλιογραφική ανασκόπηση των τρόμων στο σκύλο και στη γάτα και την κλινική τους προσέγγιση (κεφάλαιο 1). Έπειτα, παρατίθενται οι επιστημονικοί στόχοι της διατριβής (κεφάλαιο 2). Τα αποτελέσματα της διατριβής διαμοιράζονται σε 7 κεφάλαια. Στο κεφάλαιο 3, παρουσιάζονται τα κλινικά, νευρολογικά και απεικονιστικά εύρηματα, η θεραπεία και η έκβαση των σκύλων με ιδιοπαθή επεισοδιακό τρόμος κεφαλής (ΙΕΤΚ) και δευτερογενή επεισοδιακό τρόμο κεφαλής (ΔΕΤΚ). Βρήκαμε ότι ο ΔΕΤΚ υφίσταται στους σκύλους και ίσως συσχετίζεται με δομική αλλοίωση στον θάλαμο ή/και στον υδραγωγό του μεσεγκεφάλου. Ο ΔΕΤΚ συνήθως εμφανίζεται σε ηλικιωμένα ζώα με συνοδά νευρολογικά ευρήματα σε αντίθεση με τον ΙΕΤΚ που εμφανίζεται ως μόνο σημείο σε νεαρότερα ζώα. Στο κεφάλαιο 4, παρουσιάζεται ο δυστονικός τρόμος κεφαλής (ΔΤΚ) ως σημείο του φάσματος της παροξυσμικής δυσκινησίας των σκύλων. Στην εργασία αυτή, ο ΔΤΚ αναγνωρίστηκε ως σημείο της παροξυσμικής δυσκινησίας στο 43.6% των σκύλων με παροξυσμική δυσκινησία. Η πιο συχνά εμφανιζόμενη φυλή ήταν η φυλή Poodle ή υβρίδιά της. Στο κεφάλαιο 5, παρουσιάζεται ο επεισοδιακός τρόμος της γνάθου (ΕΤΓ) σε σκύλους και γάτες που μελετήθηκε σε πληθυσμό νοσοκομείου αλλά και μέσω ανοιχτής διαδικτυακής έρευνας προς ιδιοκτήτες. Παρουσιάσαμε τον ΕΤΓ ως πιθανή κινητική διαταραχή για πρώτη φορά στη βιβλιογραφία. Οι σκύλοι με ΕΤΓ δεν είχαν άλλη υποκείμενη νευρολογική νόσο ή άλλα συνοδά νευρολογικά σημεία. Η πιο συχνή φυλή που παρουσιάστηκε με αυτό το πρόβλημα ήταν τα Cavalier King Charles Spaniels. Στο κεφάλαιο 6, μελετήθηκε ο φαινότυπος του τρόμου, τα διαγνωστικά ευρήματα, η θεραπεία και η έκβαση σε σκύλους με ορθοστατικό τρόμο ή ορθοστατικό τρόμο – plus. Βρήκαμε ότι ο ορθοστατικός τρόμος είναι συχνός σε νεαρά μεγαλόσωμα ή γιγαντόσωμα σκυλιά, και ότι ο ορθοστατικός τρόμος – plus υπάρχει στους σκύλους και μπορεί να είναι συνυπάρχων ή συσχετιζόμενος με υποκείμενη νευρολογική νόσο. Στο κεφάλαιο 7, μελετάται η συχνότητα των υποκείμενων νευρολογικών νοσημάτων που προκαλούν τρόμους σε μια μεγάλη ομάδα γατών. Βρήκαμε ότι οι πιο συχνές παθήσεις που προκαλούν τρόμο στις γάτες είναι οι εκφυλιστικές εγκεφαλοπάθειες, η λοιμώδης περιτονίτιδα της γάτας, η ηπατική εγκεφαλοπάθεια, οι τοξικώσεις και η πολυνευροπάθεια. Στο κεφάλαιο 8, μελετήσαμε εις βάθος τα κλινικά χαρακτηριστικά των τρόμων σε γάτες με ηπατική εγκεφαλοπάθεια λόγω συγγενών πυλαιοσυστηματικών αναστομώσεων. Βρήκαμε ότι οι γάτες αυτές είχαν μεγάλη ποικιλία φαινοτύπων στους τρόμους, και ότι κάποιες από αυτές παρουσιάστηκαν στη κλινική με τρόμο ως το μόνο νευρολογικό σημείο. Συμπερασματικά, οι μελέτες της διατριβής αυτής παρέθεσαν νέα πληροφορία σχετικά με τους τρόμους στις γάτες και στους σκύλους. Επιπλέον προοπτικές μελέτες επιβάλλονται ώστε να διευρυνθεί η γνώση των φαινομένων αυτών στα μικρά ζώα.